Jy wil uit dankbaarheid vir wie Christus is en wat Hy uit onverdiende liefde alleen gedoen het vir jou sondaar, in Sy diens lewe. Christus is nie 'n harde Heer nie. As jy of ek voel dat God se woorde hard vir my is dan kom dit omdat ek hard is. Omdat my liefde vir die verkeerde te groot is. Omdat die liefde vir die verkeerde wat my net rigting hel stuur gebreek moet word. Hoe nodig is dit dat my hardheid stukgebreek word in die lig van Christus se werk en Sy goeie wet. Dit is die liefdewerk wat die Geest om Christus se werk in jou en my te wil doen. Dit is die werk wat die Geest in God se uitverkore kinders doen! Hy maak so.
Wie so by Christus sy of haar lewe soek en steeds weer bid om Christus al meer jou lewe te laat word, kan met vertroue wag op die dag van sy sterwe. Dan kan dit wees dat jy 'n lang sterfbed het. Dit kan ook wees dat in jou lewe skielik die dood kom. Vir wie hier op aarde met Christus geleef het, met jou eie gebreke en sondes waarvoor jy vergifnis gevra het, is die sterwe dan wins. Dan laat jy al jou sondes en ook al jou swakheid waardeur jy sondig agter jou. Jy leef dan altyd sonder nog vergifnis nodig te hê naby die HERE, naby Christus in volle vrede.